Kongens gate 26 (Moss)

Kongens gate 26 er en eldre bygård i Kongens gate i Moss sentrum. Gården er et forretningsbygg som har rommet flere ulike butikker siden byggingen i 1883.

Gatens navn var opprinnelig «Konggaden», som ble bestemt før 1841. I 1907 ble derimot navnet omgjort til «Kongens gate». Gaten var en del av den gamle kongevei mellom København og Christiania. Bygget er et kulturminne og er vernet etter plan- og bygningsloven siden 2018-01-04.

Historie

Bybrann 
Gården var en av 39 hus som brant ned under bybrannen som begynte den 6. juli 1881. Brannen startet i Kongens gate og spredte seg opp til Klostergata. Denne brannen ble på den andre siden ikke bare negativ, men man utnyttet situasjonen og etter brannen ble, blant annet,  gatene utvidet. Dette var en av de siste store brannene i Moss, ettersom det senere i 1890 ble etablert murtvang på bygninger i Moss sentrum.

Historie 

Den opprinnelige gården skiftet eiere flere ganger gjennom 1800-tallet. I 1880 solgte kjøpmann Ludvig Hammer bygget videre til Anthon Henrichsen. Henrichsen var kjøpmann fra Fredrikshald. Det var Anthon Henrichsen som stod for gjenoppbyggingen av gården i 1883, etter bybrannen. Dette var ingen billig oppgave, og det er nok takket være Henrichsens investering at bygningen står i dag. Henrichsen drev butikk og kontor i første etasje av gården og hadde bolig i andre etasje. Han bodde sammen med sin kone, Thora Henrichsen, og deres seks barn. Anthon Henrichsen eide bygården frem til 1910. Da solgte han eiendommen videre til kjøpmann Martin Emil Grennes.

Grennes kom fra Drammen til Moss i 1901. M.E.Grennes hadde allerede startet opp "Moss Stentøimagasin" i Kongens gate 22, men flyttet etterhvert forretningen over til sin egen gård. Hans sønn, Ivar Grennes, drev forretningen videre. På 1980-tallet skiftet bygget nok en gang eiere. I dag holder Domino`s Pizza til i Kongens gate 26.

Eiere

1861-1880 

Ny eier i 1861 var Ludvig Hammer. Han åpnet sin manufakturforretning som han drev frem til 1880 hvor han flyttet til Bellevue.

1880-1910 
I 1880 tok kjøpmann Anthon Henrichsen over gården og etablerte sin forretning. Henrichsen hadde bolig i andre etasje og butikk i første. Da bybrannen i Moss herjet i 1881 brant bygget ned. Henrichsen bygde opp en ny gård i mur i 1883. Han bodde sammen med sin kone, Thora Henrichsen, og sine seks barn, samt noen tjenestefolk. Familien Henrichsen var tydelig mer velstående enn de fleste andre mennesker i arbeiderbyen Moss på denne tiden. Anthon Henrichsen drev forretningen frem til 1910, da solgte han gården videre til Martin Emil Grennes.

1910-1980 

Kjøpmann Martin Emil Grennes tok over bygården i 1910. Han ble født i Drammen i 1872 og kom siden til Moss i 1901 og etablerte "Moss Stentøimagasin" i Kongens gate 22. Med kjøpet av Kongens gate 26 flyttet han heller bedriften over til sin egen gård. Dermed drev han butikken i første etasje og hadde privatbolig i andre etasje, hvor han bodde med sin kone Sofie Grennes og sin sønn Ivar Grennes. Ivar Grennes tok etterhvert over og førte bedriften videre. På 1980-tallet skiftet bygården eiere igjen.

Byggestil 
Kongens gate 26 ble bygget i 1883, etter bybrannen som herjet i Moss sentrum i 1881. Bygningen er bygd i mur, og det er bruk av både puss og stukkatur. Bygget er typisk for historismen, som kjennetegnes av dens inspirasjon fra historisk arkitektur sammen med dens nye fremstillingsmåter. Gården har ulike stiler på fasaden i første og andre etasje. Fasaden i første etasje viser grå murstener plassert slik at danner mønstre, derimot i andre etasje er det mer bruk av murpuss og stukkatur.

Referanser 

Byggverk i Moss
Kulturminner i Moss
Kongens gate (Moss)